Det danske sommervejr har de sidste uger været over al forventning. Solen har stået højt på himlen og kun enkelte skyer har forhindret den i brage igennem og i nogle tilfælde gøre vejret varmere herhjemme end syd på. Men nu stopper festen også. Søndag er der risiko for kraftig regn og lokale skybrug i Nordjylland. Det skriver DMI. Det mindre gode vejr begynder omkring klokken 15 søndag og kan fortsætte helt frem til mandag aften. Risikoen for det dårlige vejr gælder for hele Nordjylland, der altså kan blive ramt af en ordentligt regnskyl. Kraftig regn vil sige, at der lokalt kan falde mellem 25 og 35 millimeter regn på 6 timer, men der også er risiko for lokale skybrud i hele Nordjylland, hvor regnen kommer i større mængder, hvor der kan falde 15 millimeter regn på en halv time. DMI skriver også på deres hjemmeside, at man skal være opmærksom på, at lavtliggende områder som for eksempel kældre, vejbaner og viadukter kan oversvømmes. Store mængder vand påvirker trafikken, og der er risiko for strømafbrydelser. Tjek tagrender, nedløbsrør og afløbsriste nær din bolig. Luk vinduer og døre. Nedsæt hastigheden, mens du kører, for at undgå akvaplaning, og kør ikke ud i vand, hvor du ikke kan vurdere dybden. Selvom der kan komme et ordentlig regnskyl i Nordjylland i løbet af eftermiddagen, så er temperaturerne ifølge TV2 Vejret stadig så høje, at søndagen kan blive året 30. sommerdag, hvor solen også kan kigge frem enkelte gange.
Nordjylland kan blive ramt af et ordentligt regnskyl søndag eftermiddag.